雜興  其二
作者：劉克莊
朝代：宋

paragraphs: 自從失關隘，國蕩無藩籬。
血喋渭耕處，草荒漢壇基。
獲復以瀘叛，壞勢如敗棋。
設非城古渝，遂舉蜀棄之。
吁嗟今之人，不念築者誰。
但見繩陳湯，未聞言李齊。
曾憶建隆殿，老柏生新枝。
方喜立赤幟，俄已變黑旗。
昔欲包秦鞏，今乃防嘉眉。
澈也客金吾，於何駐旌麾。
孟堅出塞銘，仲宣從軍詩。
吾耄不可待，何以慰離思。